Illum, il-Kummissjoni Ewropea ppubblikat it-Tabella ta' Valutazzjoni tal-Ġustizzja tal-UE għall-2020 - ħarsa ġenerali komparattiva lejn l-effiċjenza, il-kwalità u l-indipendenza tas-sistemi ġudizzjarji tal-Istati Membri tal-UE. It-Tabella ta' Valutazzjoni ta' din is-sena turi titjib kontinwu fl-effiċjenza tas-sistemi ġudizzjarji f'għadd kbir ta' Stati Membri. Fl-istess ħin, skont ir-riżultati tal-Ewrobarometru li ġew ppubblikati llum, il-perċezzjoni tal-indipendenza ġudizzjarja fost iċ-ċittadini f'għadd ta' Stati Membri kompliet tonqos. Il-Viċi President għall-Valuri u t-Trasparenza, Věra Jourová stqarret: “It-Tabella ta' Valutazzjoni tal-Ġustizzja tal-UE hija għodda stabbilita biex tanalizza x-xejriet tas-sistemi ġudizzjarji fl-Unjoni tagħna. Inħossni mħeġġa meta nara li s-sistemi ġudizzjarji f'ħafna Stati Membri qed jaħdmu aħjar u li l-Ewropej jistgħu effettivament ifittxu l-ġustizzja. Li jħassibni hu li f'xi pajjiżi l-perċezzjoni tal-indipendenza hija baxxa ħafna u waħda mir-raġunijiet ewlenin għal dan hija l-pressjoni politika.” Il-Kummissarju għall-Ġustizzja u l-Konsumaturi, Didier Reynders qal “It-Tabella ta' Valutazzjoni tal-Ġustizzja tipprovdi idea siewja tal-istat tad-dritt fl-Istati Membri kollha tal-UE u r-riżultati se jikkontribwixxu għall-ewwel Rapport annwali tal-Kummissjoni dwar l-Istat tad-Dritt, ta' din is-sena. Mill-edizzjoni tal-2020, nistgħu naraw li kien hemm titjib fl-effettività tas-sistemi ġudizzjarji f'maġġoranza kbira tal-Istati Membri, li hija aħbar tajba. Madankollu, nistgħu naraw ukoll li ċ-ċittadini ma jafdawx għalkollox is-sistemi legali tagħhom, li hija problema li jeħtieġ li nindirizzaw.” Sejbiet ewlenin tal-edizzjoni tal-2020: Il-passi li jmiss Kif imħabbar fil-Linji Gwida Politiċi tal-President Von der Leyen, il-Kummissjoni se tapprofondixxi l-monitoraġġ tagħha tas-sitwazzjoni tal-istat tad-dritt fl-Istati Membri kollha permezz ta' Mekkaniżmu Ewropew ġdid għall-Istat tad-Dritt. L-edizzjoni tal-2020 tat-Tabella ta' Valutazzjoni tal-Ġustizzja se tikkontribwixxi għall-ewwel Rapport Annwali tal-Kummissjoni dwar l-Istat tad-Dritt, li għandu jiġi ppubblikat aktar tard din is-sena. Sfond It-Tabella ta' Valutazzjoni tal-Ġustizzja tal-UE, imnedija fl-2013, hija waħda mis-sett ta' għodod tal-Istat tad-Dritt tal-UE użati mill-Kummissjoni biex timmonitorja r-riformi tal-ġustizzja mwettqa mill-Istati Membri. It-Tabella ta' Valutazzjoni tivvaluta l-indipendenza, il-kwalità u l-effiċjenza tas-sistemi ġudizzjarji nazzjonali. Tinkludi wkoll indikaturi aġġornati dwar proċedimenti dixxiplinari kontra l-imħallfin u l-ħatra ta' membri tal-Kunsilli għall-Ġudikatura. Għall-ewwel darba, it-Tabella ta' Valutazzjoni ta' din is-sena tinkludi wkoll ħarsa ġenerali konsolidata tal-miżuri dwar il-ġustizzja adattati għat-tfal u l-informazzjoni rigward it-tariffi legali u tal-qorti. It-Tabella ta' Valutazzjoni ma tippromwovi l-ebda tip partikolari ta' sistema ġudizzjarja u tittratta lill-Istati Membri kollha b'mod ugwali. Peress li t-Tabella ta' Valutazzjoni għall-2020 tkopri l-perjodu bejn l-2012 u l-2019, din ma tirriflettix il-konsegwenzi tal-kriżi tal-COVID-19. Għal Aktar Informazzjoni Tabella ta' Valutazzjoni tal-Ġustizzja tal-UE Sommarju tat-Tabella ta' Valutazzjoni tal-Ġustizzja tal-UE għall-2020: Skeda informattiva Graffs annotati biċ-ċifri kollha Mistoqsijiet u Tweġibiet Ewrobarometru dwar il-“Perċezzjoni fost il-pubbliku ġenerali rigward l-indipendenza tas-sistemi ġudizzjarji nazzjonali fl-UE” Ewrobarometru dwar il-“Perċezzjoni fost il-kumpaniji rigward l-indipendenza tas-sistemi ġudizzjarji nazzjonali fl-UE” Komunikazzjoni dwar it-tisħiħ ulterjuri tal-Istat tad-Dritt fl-Unjoni Skeda informattiva dwar is-sett ta' għodod tal-istat tad-dritt tal-UE Sit web dwar it-Tabella ta' Valutazzjoni tal-Ġustizzja tal-UE